Diari Oficial de la Generalitat Valenciana


Sumari del DOGV 4167, del 14-01-2002 (2001/12449)

Informació pública de l'aprovació de la programació de l'actuació integrada de la UDE-3 Camí Fondo, del sòl urbanitzable residencial amb ordenació detallada.
-------------------------------------------------------------------------------------------------------------------------------------------------------------

### Dades del document

Número de DOGV
:   4167

Data del DOGV
:   14-01-2002

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2001/12621


Organisme emissor
:   Ajuntament de Carcaixent

Tipus de document
:   Anunci

Informació pública de l'aprovació de la programació de l'actuació integrada de la UDE-3 Camí Fondo, del sòl urbanitzable residencial amb ordenació detallada. [2001/M12732]
  
La Comissió Territorial d'Urbanisme de València, celebrada el 4 d'octubre de 2001, va aprovar el pla de reforma interior de millora de la unitat d'execució UDE-3 del Pla General d'Ordenació Urbana. Aquesta nova ordenació aprovada ve motivada per l'acceptació de les al·legacions presentades al programa d'actuació integrada, el qual va ser adjudicat a la mercantil Hort de Senent, SL, mitjançant acord del ple de 27 de gener de 2000, i que es transcriu als efectes de compliment del que estableix l'article 47 de la Llei Reguladora de l'Activitat Urbanística.
  
«Primer
  
Aprovar la programació de l'actuació integrada de la UDE-3 Camí Fondo, del sòl urbanitzable residencial amb ordenació detallada, mitjançant gestió indirecta, presentada per la mercantil Hort de Senent, SL.
  
Segon
  
Acordar la resolució de les al·legacions presentades tant a l'alternativa tècnica com a les proposicions juridicoeconòmiques, segons les conclusions contingudes en l'informe tècnic de referència, d'acord amb el següent detall:
  
Al·legacions a l'alternativa tècnica.
  
Estimar la subscrita pel senyor Ramón J. Peydró Sanchis, en representació de Renfe, i parcialment la formulada pel senyor Antonio Graciano Moya Delgado, en representació del senyor Salvador Pérez Colomer i altres, i desestimar la de la senyora Encarnación Pons Fogués, quedant assabentada de la formulada pel senyor Salvador Ramón Luz, en representació d'Iberdrola, que més bé és una recomanació que una al·legació.
  
Al·legacions a les proposicions juridicoeconòmiques.
  
Estimar parcialment la subscrita pel senyor Francisco Ríos Brull, quedant assabentats de les consideracions que realitza sobre l'alternativa d'Alzinave, SL; la formulada pel senyor Antonio Graciano Moya Delgado, en representació del senyor Salvador Pérez Colomer i altres i desestimar la de la senyora Amparo Moya Puchades.
  
Tercer
  
Estimar com a proposta més beneficiosa per als interessos generals, el programa d'actuació integrada presentada per la mercantil Hort de Senent, SL, amb les modificacions parcials següents:
  
a) El proponent formularà i tramitarà el seu càrrec un pla de reforma interior que ha d'incloure l'ordenació adjunta en l'annex II i que ha informat favorablement la unitat d'inspecció de Patrimoni Historicoartístic de la Direcció Territorial de Cultura i Educació de València.
  
b) S'haurà d'introduir una programació comprensiva d'aquest nou tràmit i estabir-se els terminis pertinents sense que en cap cas s'excedisca el termini de quatre anys des de l'adjudicació del programa.
  
c) El cost global de l'actuació es fixa en 147.449.962 pessetes, IVA i benefici de l'urbanitzador inclosos.
  
d) En el conveni s'introduirà el compromís de l'urbanitzador de reduir en 1,31 punts percentuals la porció dels terrenys urbanitzats amb què els propietaris compensaran a aquest (quedant per tant el 65%), per a aquells propietaris que en un termini de dos mesos següents a la publicació en el Butlletí Oficial de la Província de València de l'acord d'adjudicació del programa, s'adherisquen a l'oferta.
  
Quart
  
Adjudicar el programa d'actuació integrada (PAI) a la mercantil Hort de Senent, SL, i designar-la com a agent urbanitzador, ja que aquesta és l'autora de la única alternativa tècnica presentada, així com per considerar que és la proposició juridicoeconòmica més beneficiosa per als interessos generals, d'entre les presentades.
  
Cinqué
  
Redactar i tramitar el projecte d'urbanització corresponent simultàniament amb la del pla de reforma interior, cas en què s'atendrà el que disposa l'article 71 i següents del Reglament de Planejament, Decret 201/1998, de 15 de desembre, i es farà constar que en la redacció de l'esmentat projecte d'urbanització s'hauran de tindre en compte:
  
a) Els preus unitaris i valoracions hauran d'ajustar-se al que estableix l'avantprojecte, com a màxim, encara que poden ser modificats a la baixa.
  
b) S'haurà de procedir a una revisió dels materials per tal que s'adapten als estàndars municipals i puguen substituir-se amb facilitat. El límit de les variacions estaria en el preu global oferit el qual s'entén que no es pot excedir.
  
c) En el plec de condicions s'establirà un programa de control de qualitat a contractar amb laboratori homologat, així com la designació d'un director de les obres amb titulació suficient que haurà de ser acceptat per l'administració, tot això a càrrec de l'urbanitzador.
  
d) El projecte es completarà amb el pla de seguretat i salut, sense que això supose un increment d'honoraris.
  
Sisé
  
Considerar, en aquesta unitat d'execució, l'aprofitament tipus no materialitzat en la UDE-1 del Pla General d'Ordenació Urbana de Carcaixent, pertanyent per aquest concepte a l'ajuntament.
  
Seté
  
Facultar l'alcaldessa presidenta de l'ajuntament, tan àmpliament com pertoque en dret, perquè en nom i representació d'aquest, dicte els actes necessaris per a l'execució d'aquest acord, especialment pel que fa a l'adequació a dret de la proposta de conveni urbanístic i compromisos a acceptar per l'urbanitzador designat.»